Omar al-Hassi li ddikjara lilu nnifsu Prim Ministru tal-Libja wissa li l-Libja tista’ tinqasam fi tnejn jekk il-Gvern rivali fil-Lvant tal-pajjiż jinsisti li jibqa jikkontrolla r-riżervi taż-żejt Libjani li jammontaw għal $10 biljun fis-sena. Il-Libja minn Awwissu spiċċat b’żewġ Gvernijiet jikkompetu kontra xulxin wara li l-grupp militanti mmexxi minn al-Hassi ħataf Tripli u sforza lill-Prim Ministru elett Abdullah al-Thinni biex jaħrab lejn il-lvant tal-pajjiż. In-Nazzjonijiet Magħquda tirrikonoxxi l-Gvern ta’ Thinni u mhux lil Hassi. F’intervista ma’ Reuters, al Hassi qal li qatt ma riedu li jiġġieldu fuq iż-żejt iżda l-Libja taf tinqasam fi tnejn jekk il-komunita internazzjonali tħalli lil Thinni joħloq korporazzjoni taż-żejt ġdida għall-lvant tal-pajjiż.